Consecințele neprevăzute ale tehnologiei 

Deocamdată aş vrea să dau doar un singur exemplu al felului cum 


tehnologia creează noi concepţii despre ce este real şi, făcând asta, le 
subminează pe cele vechi. Mă refer la practica aparent benignă de a acorda 
note răspunsurilor pe care studenţii le dau la examene. Această procedură 
li se pare atât de firească celor mai mulţi dintre noi, încât abia dacă-i 
conştientizăm semnificaţia. S-ar putea chiar să ne vină greu să considerăm 
că numărul sau litera sunt o unealtă sau, dacă vreţi, o tehnologie si cu atât 
mai mult că, atunci când o folosim pentru a aprecia comportamentul 
cuiva, facem ceva ciudat. De fapt, prima evaluare sub formă de note a 
lucrărilor studenţeşti a avut loc la Universitatea Cambridge în 1792, la 
sugestia unui cadru didactic numit William Farish. Nu se ştiu prea multe 
despre William Farish; puţini au auzit de el. Şi totuşi ideea lui că 


gândurilor omeneşti li se poate acorda o valoare cantitativă a fost un mare 


pas către construirea unei concepţii matematice a realităţii. Dacă un 
număr poate defini calitatea unui gând, atunci un număr poate fi atribuit 
şi altor calităţi, precum mila, dragostea, ura, frumuseţea, creativitatea, 
inteligenţa, ba chiar însăşi sănătatea psihică. Atunci când a spus că natura 
vorbeşte pe limba matematicii, Galilei nu includea aici şi sentimentele, şi 
perspicacitatea, şi realizările umane. Dar cei mai mulţi dintre noi sunt 
tentaţi să le includă. Pentru psihologi, sociologi şi educatori e aproape 
imposibil să-şi facă treaba fără numere. Li se pare că fără numere nu pot 


dobândi sau exprima cunoaştere autentică. 


Nu voi dezbate aici dacă evaluarea cu note e o idee proastă sau 
periculoasă, ci doar faptul că e ciudată. Şi mai ciudat e că multora dintre 
noi ea nu le pare ciudată. A spune că un om ar trebui să facă o treabă mai 
bună pentru că are un IQ de 134, sau cutare are 7,2 pe scara sensibilităţii, 
sau că eseul unuia despre naşterea capitalismului merită nota 10, iar al 
altuia, nota 6 ar fi sunat a păsărească pentru Galilei, Shakespeare sau 
Thomas Jefferson. Acest sistem de notare are sens pentru noi, e doar 
pentru că minţile noastre au fost condiţionate de tehnologia numerelor, 
încât am ajuns să vedem lumea altfel decât o vedeau ei. Modul în care 
înțelegem noi ceea ce e real este diferit. Ceea ce e un alt fel de a spune că 
fiecare unealtă încorporează o anumită predispozitie (bias) ideologică, o 
înclinaţie de a construi lumea ca pe un anumit lucru mai degrabă decât ca 
pe un altul, de a da valoare unui lucru în detrimentul altuia, de a amplifica 


un simţ, o abilitate sau o atitudine mai mult decât o alta. 


La asta se referea Marshall McLuhan în celebrul său aforism „mediul e 
mesajul”. La asta se referea Marx când afirma: „Tehnologia dezvăluie 
atitudinea activă a omului faţă de natură” şi creează „condiţiile de schimb” 
în care relationäm între noi. La asta se referea Wittgenstein când, vorbind 
despre tehnologia noastră fundamentală, spunea că limbajul nu e doar un 
vehicul al gândirii, ci şi șoferul lui. Si asta e ceea ce-şi dorea Thamus să 
vadă Theuth, inventatorul. Pe scurt, e vorba de o frântură de înţelepciune 
veche şi statornică, exprimată cel mai simplu în vechiul proverb care 
spune că celui care ţine un ciocan în mână orice îi pare a fi un cui. Fără a fi 
prea literali, putem extinde acest truism: celui cu un creion în mână orice 
îi pare a fi o listă. Celui cu un aparat foto, o imagine. Celui cu calculator, 


date. Iar celui cu un catalog, numere. 


Dar asemenea părtiniri nu sunt întotdeauna evidente la începutul 
evoluţiei unei noi tehnologii, motiv pentru care nimeni nu-şi poate plănui 
la sigur victoria în cazul unei schimbări tehnologice. De exemplu, cine si- 
ar fi putut imagina interesele cui şi ce fel de viziune asupra lumii vor fi 
promovate în cele din urmă prin invenţia ceasului mecanic? Ceasul isi are 
originile în mănăstirile benedictine din secolele al XII-lea şi al XIII-lea. 
Intenţia din spatele inventării lui a fost de a conferi o regularitate cât mai 
precisă rânduielilor mănăstireşti, care impuneau, printre altele, şapte 
perioade de rugăciune în decursul fiecărei zile. Pentru a semnala aceste 
ore canonice, urmau să se bată clopotele; ceasul mecanic era tehnologia 
care putea da precizie momentelor când se băteau clopotele. Și într-adevăr 
aşa a fost. Dar călugării nu au prevăzut că ceasul e un mijloc nu doar de a 
tine evidenţa orelor, ci si de a sincroniza şi controla acţiunile oamenilor. 
La jumătatea secolului al XIV-lea, el s-a mutat în afara zidurilor 
mănăstirii, aducând vieţii muncitorului şi comerciantului o regularitate 
nouă şi precisă. Aşa cum scria Lewis Mumford: „Ceasul mecanic a făcut 
posibilă ideea producţiei regulate, a orelor de muncă regulate şi a 
produsului standardizat”. Cu alte cuvinte, în absenţa ceasului, 
capitalismul nu ar fi fost posibil. Paradoxul, surpriza şi lucrul de mirare 
este că ceasul a fost inventat de oameni care au vrut să se dăruiască lui 
Dumnezeu într-un mod mai riguros şi a ajuns să fie tehnologia cea mai 
folosită de oameni care au vrut să se dăruiască acumulării de bani. Într-un 
mod oarecum imprevizibil, în lupta eternă dintre Dumnezeu şi Mamona, 


ceasul l-a favorizat pe cel din urmă. 


Consecințele neprevăzute le stau în drum tuturor celor care cred ca pot 


vedea limpede direcţia în care ne va duce o nouă tehnologie. 


Fragment din volumul „Tehnopolis. Subminarea culturii de către 


tehnologie” de Neil Postman, apărut la Editura Contra Mundum. 

